CELEX: 52011PC0421
Language: ro
Date: 2011-07-11
Title: Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/017 DK/Midtjylland Machinery introdusă de Danemarca)

|
			
		
		
		52011PC0421
		
			Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/017 DK/Midtjylland Machinery introdusă de Danemarca) /* COM/2011/0421 final */
			
				
		
		
			
			   	EXPUNERE DE MOTIVE
Punctul 28 din Acordul interinstituțional
din 17 mai 2006 între Parlamentul European, Consiliu și Comisie privind
disciplina bugetară și buna gestiune financiară[1] permite mobilizarea Fondului european de
ajustare la globalizare (FEG) prin intermediul unui mecanism de flexibilitate,
în limita plafonului anual de 500 de milioane EUR, peste nivelul rubricilor
corespunzătoare din cadrul financiar.
Regulile aplicabile contribuțiilor din
partea FEG sunt prevăzute în Regulamentul (CE) nr. 1927/2006 al
Parlamentului European și al Consiliului din 20 decembrie 2006 privind
crearea Fondului european de ajustare la globalizare[2].
La 11 mai 2010, Danemarca a prezentat cererea
EGF/2010/017 DK/Midtjylland Machinery pentru o contribuție financiară
din partea FEG în urma disponibilizărilor care au avut loc în 6
întreprinderi a căror activitate se încadrează în sectorul NACE Rev.
2 diviziunea 28 („Fabricarea altor mașini și echipamente”)[3] în regiunea NUTS II Midtjylland (DK04) din
Danemarca.
După examinarea atentă a acestei
cereri, Comisia a concluzionat, în conformitate cu articolul 10 din
Regulamentul (CE) nr. 1927/2006, că sunt îndeplinite condițiile
necesare pentru o contribuție financiară în temeiul acestui
regulament.
SINTEZA CERERII ȘI ANALIZĂ
 Date principale: ||   
 Numărul de referință FEG || EGF/2010/017 
 Statul membru || Danemarca 
 Articolul 2 || (b) 
 Întreprinderile în cauză || 6 
 Regiunea NUTS II || Midtjylland (DK04) 
 Diviziunea din NACE Rev. 2 || 28 („Fabricarea altor mașini și echipamente”) 
 Perioada de referință || 6.6.2009 – 6.3.2010 
 Data de începere a serviciilor personalizate || 11.8.2010 
 Data cererii || 11.5.2010 
 Disponibilizări în perioada de referință || 813 
 Lucrători disponibilizați vizați de sprijin || 325 
 Cheltuieli pentru servicii personalizate (EUR) || 5 627 125 
 Cheltuieli pentru punerea în aplicare a FEG[4] (EUR) || 441 500 
 Cheltuieli pentru punerea în aplicare a FEG (%) || 7,3 
 Buget total (EUR) || 6 068 625 
 Contribuția FEG (65 %) în EUR || 3 944 606 
1.                      
Cererea a fost prezentată Comisiei la 11 mai
2010 și a fost completată cu informații suplimentare până
la data de 21 martie 2011.
2.                      
Cererea îndeplinește condițiile de
utilizare a FEG prevăzute la articolul 2 litera (b) din Regulamentul (CE)
nr. 1927/2006 și a fost prezentată în termenul de 10
săptămâni menționat la articolul 5 din regulamentul respectiv.
Legătura dintre
disponibilizări și modificările structurale majore ale modelelor
comerciale internaţionale din cauza globalizării sau a crizei
financiare și economice mondiale
3.                      
În vederea stabilirii legăturii dintre
disponibilizări și modificările structurale majore ale modelelor
comerciale internaţionale cauzate de globalizare, Danemarca susține
că industria producătoare de turbine eoliene din UE, care este
inclusă în NACE Rev. 2 diviziunea 28 („Fabricarea altor mașini
și echipamente”) a fost grav afectată de modificările modelelor
comerciale internaţionale, în special de reducerea semnificativă a
cotei de piață a UE. Danemarca precizează că, deși
producția europeană de turbine eoliene a crescut în ultimii ani,
piața globală a turbinelor eoliene s-a dezvoltat și mai repede
decât aceasta, cu precădere în Asia și în America de Nord.
4.                      
Danemarca citează Raportul mondial privind
energia eoliană din 2009, elaborat de Asociația Mondială pentru
Energie Eoliană. Raportul arată că Asia și America de Nord
au înregistrat cel mai dinamic progres în domeniul industriei eoliene, Europa
nemaiocupând poziția centrală în sectorul eolian mondial. În
contextul unei creșteri globale dinamice a acestui sector, cota Europei
din capacitatea totală s-a redus de la 65,5 % în 2006 la 47,9 % în 2009.
Asia are cea mai rapidă creștere, și anume de 40,4% din noua
capacitate eoliană în 2009 (în raport cu 18,1% în 2004), în timp ce Europa
a înregistrat o scădere de la 70,7 % din noua capacitate în 2004, la numai
27,3 % în 2009.
(Sursă: Raportul mondial privind energia
eoliană din 2009, Asociația Mondială Pentru Energie Eoliană
WWEA – World Wind Energy Association)
Costurile ridicate cu transportul
părților de dimensiuni mari ale turbinelor eoliene impun
producătorilor europeni deplasarea producției mai aproape de
piețele cele mai dinamice ale utilizatorilor finali pentru a-și
asigura competitivitatea și poziția pe piață, la acest
factor adăugându-se costurile cu forța de muncă mult mai reduse.
În consecință, producția a migrat progresiv în afara UE.
5.                      
Vestas Group (reprezentând 95 % din
numărul total de lucrători vizați pentru sprijin conform acestei
cereri) s-a înscris în tendința de mai sus. Deși venitul său
este în creştere (185 % în ultimii cinci ani) iar personalul a crescut
cu 202 % în aceeași perioadă, întreprinderea își pierde cu
rapiditate cota pe piața mondială din ce în ce mai mare a energiei
eoliene (de la 30 % în 2004 până la circa 14 % în prezent).
Acești factori au determinat reorientarea activităților și
a uzinelor de producție Vestas către SUA și Asia, unde este
localizată cea mai mare parte a bazei de clienţi și unde
producția este mai rentabilă.
6.                      
În plus, noul context economic generat de criza
financiară și economică a afectat negativ industria eoliană
din UE în 2009. În consecință, industria eoliană daneză a
cunoscut o reducere dramatică a forței de muncă în anul
respectiv, precum și o scădere a cifrei de afaceri.
Stabilirea numărului de concedieri
și îndeplinirea criteriilor de la articolul 2 litera (b)
7.                      
Danemarca a transmis această cerere pe baza
criteriilor de intervenție prevăzute la articolul 2 litera (b) din
Regulamentul (CE) nr. 1927/2006, care prevede concedierea a cel puțin 500
de salariați, într-o perioadă de nouă luni, în întreprinderi a
căror activitate se încadrează în aceeași diviziune NACE Rev. 2,
în una sau două regiuni învecinate aflate la nivel NUTS II într-un stat
membru.
8.                      
În cerere se menționează 813
disponibilizări din șase întreprinderi încadrate la NACE Rev. 2
diviziunea 28 („Fabricarea altor mașini și echipamente”)[5] în regiunea NUTS II Midtjylland (DK04) în
cursul perioadei de referință de nouă luni cuprinse între 6
iunie 2009 și 6 martie 2010. Toate disponibilizările au fost
calculate în conformitate cu articolul 2 al doilea paragraf a treia
liniuță din Regulamentul (CE) nr. 1927/2006.
Explicația caracterului
neprevăzut al disponibilizărilor în cauză
9.                      
Autoritățile daneze susțin că
reducerea ocupării forței de muncă în Midtjylland, care
reprezintă subiectul cererii, a fost neprevăzută din cauza
extinderii rapide a sectorului mondial al energiei eoliene și a
așteptărilor pozitive publicate de producători în rapoartele
trimestriale din perioada anterioară concedierilor.
Identificarea întreprinderilor care au
procedat la disponibilizări și a lucrătorilor vizați de
asistență
10.                  
Cererea menționează un total de 813 de
disponibilizări în următoarele șase întreprinderi, 325 dintre
lucrătorii vizați urmând să beneficieze de asistență:
 Întreprinderi                                                                    Numărul disponibilizărilor 
 Vestas assembly A/S || 138 
 Vestas Blades A/S || 506 
 Vestas Control Systems A/S || 105 
 Vestas Machining A/S || 24 
 I.P.L Transmissioner || 18 
 Lind Jensens Maskinfabrik || 22 
 Total întreprinderi: 6 || Total disponibilizări: 813 
11.                  
Repartizarea lucrătorilor vizați este
următoarea:
 Categorie || Număr || Procentaj 
 Bărbați || 251 || 77,23 
 Femei || 74 || 22,77 
 Cetățeni UE || 325 || 100,00 
 Cetățeni din țări terțe || 0 || 0 
 între 15 și 24 de ani || 28 || 8,62 
 între 25 și 54 de ani || 247 || 76,00 
 între 55 și 64 de ani || 50 || 15,38 
 peste 64 de ani || 0 || 0 
12.                  
Niciunul dintre lucrătorii concediați nu
prezintă o problemă de sănătate de lungă durată
sau un handicap.
13.                  
În ceea ce privește categoriile profesionale,
defalcarea este următoarea:
 Categorie || Număr || Procentaj 
 Specialiști || 2 || 0,62 
 Tehnicieni și maiștri asimilați || 26 || 8,00 
 Funcționari administrativi || 1 || 0,31 
 Meșteșugari și lucrători în meserii de tip artizanal || 133 || 40,92 
 Operatori și asamblori la mașini și instalații || 149 || 45,84 
 Muncitori necalificați[6] || 14 || 4,31 
14.                  
În conformitate cu articolul 7 din Regulamentul
(CE) nr. 1927/2006, Danemarca a confirmat faptul că s-a aplicat o
politică de egalitate între femei și bărbați, precum
și de nediscriminare și că aceasta se va aplica în continuare pe
parcursul diferitelor etape de implementare a FEG și, în special, în ceea
ce privește accesul la FEG.
Descrierea teritoriului vizat, a
autorităților sale și a părților interesate
15.                  
Teritoriul vizat este Regiunea Centrală din
Danemarca (Midtjylland, NUTS II – DK04), în special municipalitatea
Ringkøbing-Skjern. Midtjylland este prima din zonă și a doua ca
populație printre cele cinci regiuni din Danemarca, având o
suprafață de 13 053 km2 și o populație de peste
1,2 milioane locuitori. Capitala sa este Viborg. Municipalitatea
afectată, Ringkøbing-Skjern, este situată în partea de vest a regiunii.
Ringkøbing-Skjern are o suprafață de 1 485 km² și o
populație de 58 803 locuitori (2009). 
16.                  
Principalele părți interesate sunt
municipalitatea Ringkøbing-Skjern și partenerii sociali. Municipalitatea
are responsabilitatea de a sprijini șomerii în căutarea unui nou loc
de muncă, inclusiv prin măsuri privind activități de
perfecţionare a lucrătorilor, de îmbunătăţire a
competenţelor în ceea ce priveşte căutarea unui loc de
muncă și de facilitare a procesului de stabilire a obiectivelor.
Municipalitatea va fi responsabilă pentru punerea în aplicare a
activităților menționate în cerere, precum și pentru
înregistrare și control. Partenerii sociali, și anume sindicatele
și organizațiile angajatorilor implicate în proiect, sunt
următorii: Ringkøbing Fjord Erhvervscenter (Centrul de Dezvoltare a
Afacerilor Ringkøbing Fjord), UddannelsesCenter Ringkøbing-Skjern (Colegiul de
Formare Profesională Ringkøbing-Skjern), Confederația Daneză a
Sindicatelor, (LO), Dansk Metal (sindicatul lucrătorilor din industriile
metalelor), 3F (sindicatul lucrătorilor necalificați),
Organizaţia Patronatelor din Industrie (DI), LBR (consiliu local de
parteneri cu interese în sectorul ocupării forței de muncă), RBR
(consiliul regional de parteneri cu interese în sectorul ocupării
forței de muncă), Vestas Wind Systems A/S. 
Impactul preconizat al
disponibilizărilor asupra ocupării forței de muncă la nivel
local, regional sau național
17.                  
Lucrătorii din industria metalelor și a
fierului, de care aparține sectorul fabricării turbinelor eoliene,
constituie un segment mai mare din numărul total de lucrători din
municipalitatea Ringkøbing-Skjern, decât din Danemarca în ansamblu (19 %,
respectiv 6 %), ceea ce face ca regiunea să fie mai vulnerabilă
la schimbările negative din sector.
18.                  
Danemarca se așteaptă ca impactul
disponibilizărilor să fie important pe plan local;
disponibilizările notificate ale lucrătorilor afectați
reprezintă aproximativ 2,5 % din numărul total de locuri de
muncă din municipalitatea Ringkøbing-Skjern. Municipalitatea a fost
afectată de creșterea ratei șomajului mult mai mult decât
regiunea Midtjylland și Danemarca în ansamblu (creștere între iulie
2008 și septembrie 2010: Ringkøbing-Skjern: 290 %, Midtjylland:
192 %, Danemarca: 176 %; sursa: www.jobindsats.dk). 
19.                  
Pe baza cifrelor publicate de Comisia pentru
Piaţa Muncii din cadrul guvernului, biroul de consultanță M-ploy
A/S estimează că aceste disponibilizări ar putea determina o
creștere a cheltuielilor pentru alocaţia de șomaj de
aproximativ 940 000 EUR anual, precum și o reducere a
veniturilor fiscale de până la 3,2 milioane EUR anual.
Pachetul coordonat de servicii
personalizate care vor fi finanțate și o defalcare a costurilor
estimate, inclusiv complementaritatea cu acțiunile finanțate din
Fondurile structurale
20.                  
Clarificare și reorientare: Grupului vizat i se va oferi un program de bază de clarificare în
vederea stabilirii obiectivelor acestuia și elaborării unui plan de
acțiune. Programul de bază este prevăzut pentru o perioadă
de 12 săptămâni și se va concentra pe reorientarea
lucrătorilor în cauză, cu accent deosebit pe domeniile de dezvoltare
din municipalitate, precum energia ecologică și turismul. Au fost
inițiate două analize pentru o mai bună identificare a
viitoarelor programe de dezvoltare. Alte elemente ale acestei măsuri vor
costa în evaluarea calificării, orientare profesională
individuală, activități de atelier la colegiile profesionale sau
centrele de formare profesională și formare la locul de muncă.
Resortisanții străini care nu vorbesc fluent sau nu înțeleg
limba daneză vor fi asistați de un interpret.
Sprijin suplimentar pentru continuarea
educației și formării: Participanții care şi-au stabilit unul sau mai multe
obiective de învățare în cursul procesului de clarificare au
posibilitatea de a începe/finaliza un program educativ. 
Laborator de inovare: Obiectivul
acestei măsuri constă în accentul pe actualizarea competențelor
muncitorilor pentru a le permite să participe la activitățile
prototip bazate pe tehnologii ecologice în cadrul întreprinderilor existente.
Aceasta se va realiza prin activități de formare și
învățare reciprocă în cadrul întreprinderilor lideri de
piaţă în domeniul inovării/tehnologiilor ecologice. Partea
principală a măsurii va consta într-un plasament într-o întreprindere
gazdă, în care lucrătorul poate experimenta o idee proprie sau
aparținând companiei gazdă.
Program de mentorat în legătură cu
formarea practică: Formarea practică la care se adaugă un program de mentorat
destinat persoanelor din grupul vizat care, în urma procesului de clarificare,
sunt evaluate ca fiind adecvate pentru formare suplimentară și
persoanelor cu vârste peste 50 de ani care nu sunt interesate să
înceapă un curs de educare. Se preconizează elaborarea a aproximativ
40 de programe de formare practică cu programele de mentorat aferente.
Linia telefonică de urgență
privind calificările: Centrul de apelare de urgență va oferi recomandări
șomerilor și potențialilor angajatori să găsească
programul adecvat de formare continuă. Acest serviciu trebuie să
reacţioneze imediat ce este necesar. Pot fi incluse situații precum
necesitatea unui mentor, clarificarea competențelor sau nevoia de noi
competențe, formare continuă sub formă de cursuri de formare
profesională etc. și ghiduri pentru acestea. 
Alocații pentru căutarea unui loc de
muncă/prestații de șomaj/burse de studiu: Scopul acestei măsuri constă în minimizarea obstacolelor
legate de ajutor. Persoanelor aflate în căutarea unui loc de muncă li
se oferă diverse alocații în funcție de statutul lor în raport
cu sistemul de sprijin național și activitățile la care participă
în cadrul pachetului coordonat de activități. Danemarca a confirmat
că aceste alocații vor fi oferite doar pe durata măsurilor
active pe piața muncii.
Alocații de mobilitate: Pentru lucrătorii care trebuie să facă naveta pentru a
participa la măsuri, au fost luate în considerare alocații de
mobilitate.
21.                  
Cheltuielile pentru punerea în aplicare a FEG, care
sunt incluse în cerere în conformitate cu articolul 3 din Regulamentul (CE) nr.
1927/2006, acoperă activitățile de pregătire, gestionare
și control, precum și activitățile legate de informare
și publicitate.
22.                  
Serviciile personalizate prezentate de
autoritățile daneze sunt măsuri active pe piața muncii în
cadrul acțiunilor eligibile definite la articolul 3 din Regulamentul (CE)
nr. 1927/2006. Autoritățile daneze estimează costurile totale
ale acestor servicii la 5 627 125 EUR, iar cheltuielile pentru
punerea în aplicare a FEG la 586 500 EUR (10,4 % din suma
totală). Contribuția totală solicitată din FEG este de 3
944 606 EUR (65 % din costurile totale).
 Acțiuni || Numărul estimat al lucrătorilor vizați || Costul estimat pe lucrător vizat (EUR) || Costuri totale (cofinanțare prin FEG și la nivel național) (EUR) 
 Servicii personalizate [articolul 3 primul paragraf din Regulamentul (CE) nr. 1927/2006] 
 Clarificare și reorientare || 150 || 7 535 || 1 130 250 
 Sprijin suplimentar pentru educaţia continuă || 75 || 12 135 || 910 125 
 Laborator de inovare || 10 || 24 500 || 245 000 
 Program de mentorat în legătură cu formarea practică || 40 || 6 875 || 275 000 
 Linia telefonică de urgență privind calificările || 50 || 7 100 || 355 000 
 Alocații pentru căutarea unui loc de muncă/prestații de șomaj/burse de studiu || 325 || 7 928 || 2 576 600 
 Alocații de mobilitate || 85 || 1 590 || 135 150 
 Subtotal servicii personalizate ||   || 5 627 125 
 Cheltuieli pentru punerea în aplicare a FEG [articolul 3 al treilea paragraf din Regulamentul (CE)nr. 1927/2006] 
 Activități de pregătire ||   || 33 750 
 Management la nivel local ||   || 159 000 
 Management la nivel național ||   || 56 000 
 Informare și publicitate ||   || 33 750 
 Activități de control ||   || 159 000 
 Subtotal cheltuieli pentru punerea în aplicare a FEG ||   || 441 500 
 Total costuri estimate ||   || 6 068 625 
 Contribuție din FEG (65 % din costurile totale) ||   || 3 944 606 
23.                  
Danemarca confirmă că măsurile
descrise mai sus sunt complementare cu acțiunile finanțate de
fondurile structurale.
Data/datele la care serviciile
personalizate pentru lucrătorii afectați au fost inițiate sau se
prevede a fi inițiate
24.                  
Danemarca a început furnizarea serviciilor
personalizate pentru lucrătorii afectați, incluse în pachetul
coordonat propus pentru cofinanțare către FEG, la 11 august 2010.
Prin urmare, această dată reprezintă începutul perioadei de
eligibilitate pentru orice fel de asistență care ar putea fi
acordată prin FEG.
Proceduri de consultare a partenerilor
sociali
25.                  
O serie de organizații ale partenerilor
sociali (a se vedea punctul 14) au fost consultate în cursul elaborării
cererii și vor fi implicate și în monitorizarea punerii în aplicare a
măsurilor.
26.                  
Autoritățile daneze au confirmat
respectarea cerințelor legislației naționale și ale
legislației comunitare privind disponibilizările colective.
Informare cu privire la acțiunile
obligatorii în temeiul legislației naționale sau al contractelor
colective
27.                  
În ceea ce privește criteriile stabilite la
articolul 6 din Regulamentul (CE) nr. 1927/2006, în cererea lor,
autoritățile daneze:
·      au confirmat că măsurile care constituie responsabilitatea
societăților în temeiul legislației naționale sau al
convențiilor colective nu vor fi înlocuite de contribuția
financiară din partea FEG;
·      au demonstrat că acțiunile respective oferă sprijin
lucrătorilor individuali și nu urmează a fi folosite pentru
restructurarea societăților sau a sectoarelor de activitate;
·      au confirmat faptul că acțiunile eligibile menționate
anterior nu beneficiază de asistență din partea altor instrumente
financiare comunitare.
Sisteme de gestionare și control 
28.                  
Danemarca a informat Comisia că organismele
care vor gestiona și vor controla contribuția financiară sunt
aceleași ca pentru Fondul social european, pentru care autoritatea de
management este tot Autoritatea Daneză pentru Întreprinderi și
Construcții. Funcţia de autoritate de certificare va fi
conferită unui departament diferit al aceluiaşi organism. Autoritatea
de audit va fi Funcția de control UE din cadrul Autorității
Daneze pentru Întreprinderi și Construcții. 
Finanțarea
29.                  
Având în vedere cererea Danemarcei, propunerea de
contribuție din FEG pentru pachetul coordonat de servicii personalizate
(inclusiv cheltuielile de punere în aplicare a FEG) este de 3 944 606
EUR, reprezentând 65% din costul total. Alocarea propusă de Comisie în
cadrul fondului se bazează pe informațiile furnizate de Danemarca.
30.                  
Având în vedere cuantumul maxim al unei
contribuții financiare care poate fi acordată din FEG, în temeiul
articolului 10 alineatul (1) din Regulamentul (CE) nr. 1927/2006, precum
și posibilitățile de realocare a creditelor, Comisia propune
mobilizarea FEG pentru suma totală menționată mai sus, care
urmează să fie alocată la rubrica 1a din cadrul financiar.
31.                  
Cuantumul propus al contribuției financiare va
pune la dispoziție mai mult de 25 % din suma maximă anuală
atribuită FEG pentru alocări în perioada ultimelor patru luni ale
anului, conform dispozițiilor articolului 12 alineatul (6) din
Regulamentul (CE) nr. 1927/2006.
32.                  
Prin prezentarea acestei propuneri de mobilizare a
FEG, Comisia inițiază procedura simplificată de trilog, conform
prevederilor de la punctul 28 din Acordul interinstituțional din 17 mai
2006, în vederea obținerii acordului celor două componente ale
autorității bugetare cu privire la necesitatea utilizării FEG
și cu privire la suma solicitată. Comisia invită prima dintre
cele două părți componente ale autorității bugetare
care ajunge la un acord, la nivelul politic corespunzător, cu privire la
proiectul de propunere de mobilizare, să informeze cealaltă parte
componentă și Comisia în legătură cu intențiile sale.
În cazul în care una dintre cele două componente ale autorității
bugetare nu este de acord, se va organiza o reuniune oficială trilaterală.
33.                  
Comisia prezintă separat o cerere de transfer,
în vederea înscrierii în bugetul pentru anul 2011 a unor credite de angajament
specifice, în conformitate cu punctul 28 din Acordul interinstituțional
din 17 mai 2006.
Originea creditelor de plată 
34.                  
Deoarece este prevăzută o creștere
de 50 000 000 EUR a creditelor de la rubrica bugetară 04.0501 FEG prin
AB2/2011, această rubrică bugetară va fi utilizată pentru a
acoperi suma de 3 944 606 EUR necesară pentru actuala cerere.
Propunere de
DECIZIE A PARLAMENTULUI EUROPEAN ŞI
A CONSILIULUI
privind mobilizarea Fondului european de
ajustare la globalizare, în conformitate cu punctul 28 din Acordul
interinstituțional din 17 mai 2006 între Parlamentul European, Consiliu
și Comisie privind disciplina bugetară și buna gestiune
financiară (cererea EGF/2010/017 DK/Midtjylland Machinery introdusă
de Danemarca)
PARLAMENTUL EUROPEAN ŞI
CONSILIUL UNIUNII EUROPENE,
având în vedere Tratatul privind
funcționarea Uniunii Europene,
având în vedere Acordul
interinstituțional din 17 mai 2006 între Parlamentul European, Consiliu
și Comisie privind disciplina bugetară și buna gestiune
financiară[7], în
special punctul 28,
având în vedere Regulamentul (CE) nr.
1927/2006 al Parlamentului European și al Consiliului din 20 decembrie
2006 privind crearea Fondului european de ajustare la globalizare[8], în special articolul 12 alineatul (3),
având în vedere propunerea Comisiei Europene[9],
întrucât:
(1)       Fondul european de ajustare
la globalizare (FEG) a fost creat pentru a oferi sprijin suplimentar
lucrătorilor disponibilizați ca urmare a schimbărilor
structurale majore ale modelelor comerciale internaţionale generate de
globalizare și pentru a-i ajuta să se reintegreze pe piața
forței de muncă.
(2)       Domeniul de aplicare al FEG a
fost extins pentru cererile depuse începând cu 1 mai 2009 pentru a include
acordarea de sprijin lucrătorilor disponibilizați ca urmare
directă a crizei financiare și economice mondiale.
(3)       Acordul
interinstituțional din 17 mai 2006 permite mobilizarea FEG în limita unui
plafon anual de 500 de milioane EUR.
(4)       La 11 mai, Danemarca a
prezentat o cerere de mobilizare a FEG, privind disponibilizările din
șase întreprinderi a căror activitate se încadrează în NACE Rev.
2 diviziunea 28 („Fabricarea altor mașini și echipamente”) în
regiunea NUTS II Midtjylland (DK04), și a completat-o prin informații
suplimentare transmise până la 21 martie 2011. Această cerere
îndeplinește condițiile pentru stabilirea contribuțiilor
financiare, astfel cum sunt prevăzute la articolul 10 din Regulamentul
(CE) nr. 1927/2006. Prin urmare, Comisia propune mobilizarea sumei de
3 944 606 EUR.
(5)       Prin urmare, ar trebui
mobilizat FEG pentru a oferi o contribuție financiară ca răspuns
la cererea depusă de Danemarca.
ADOPTĂ PREZENTA DECIZIE:
Articolul 1
În cadrul bugetului general al Uniunii
Europene pentru exercițiul financiar 2011, se mobilizează Fondul
european de ajustare la globalizare (FEG) prin alocarea sumei de
3 944 606 EUR, sub formă de credite de angajament și de
plată.
Articolul 2
Prezenta decizie se publică în Jurnalul
Oficial al Uniunii Europene.
Adoptată la [Bruxelles/Strasbourg],
Pentru Parlamentul European,                     Pentru
Consiliu,
Preşedintele                                                   Preşedintele
[1]               JO C 139, 14.6.2006, p. 1.
[2]               JO L 406, 30.12.2006, p. 1.
[3]               Regulamentul (CE) nr. 1893/2006 al Parlamentului
European și al Consiliului din 20 decembrie 2006 de stabilire a
Nomenclatorului statistic al activităților economice NACE a doua
revizuire și de modificare a Regulamentului (CEE) nr. 3037/90 al
Consiliului, precum și a anumitor regulamente CE privind domenii statistice
specifice (JO L 393, 30.12.2006, p. 1).
[4]               Conform articolului 3 al treilea paragraf din
Regulamentul (CE) nr. 1927/2006.
[5]               Regulamentul (CE) nr. 1893/2006 al Parlamentului
European și al Consiliului din 20 decembrie 2006 de stabilire a
Nomenclatorului statistic al activităților economice NACE a doua
revizuire și de modificare a Regulamentului (CEE) nr. 3037/90 al
Consiliului, precum și a anumitor regulamente CE privind domenii
statistice specifice (JO L 393, 30.12.2006, p. 1).
[6]               Repartizarea se bazează pe clasificarea
internațională standard a ocupațiilor (ISCO) elaborată de
Organizaţia Internaţională a Muncii.
[7]               JO C 139, 14.6.2006, p. 1.
[8]               JO L 406, 30.12.2006, p. 1.
[9]               JO C […], […], p. […].